A BIZOTTSÁG HATÁROZATA
(2007. szeptember 27.)
a Romániában a vaddisznók klasszikus sertéspestisének felszámolására, valamint e vaddisznók és a gazdaságokban tartott sertések klasszikus sertéspestis elleni sürgősségi vakcinázására irányuló tervek meghosszabbított alkalmazása céljából a 2006/802/EK határozat módosításáról
(az értesítés a C(2007) 4458. számú dokumentummal történt)
(Csak a román nyelvű szöveg hiteles)
(2007/625/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a klasszikus sertéspestis elleni védekezésre irányuló közösségi intézkedésekről szóló, 2001. október 23-i 2001/89/EK tanácsi irányelvre (1) és különösen annak 16. cikke (1) bekezdésére, 19. cikke (3) bekezdésének második albekezdésére és 20. cikke (2) bekezdésének negyedik albekezdésére,
mivel:
(1)
A Romániában a vaddisznók klasszikus sertéspestisének felszámolására, valamint e vaddisznók és a gazdaságokban tartott sertések klasszikus sertéspestis elleni sürgősségi vakcinázására irányuló terv jóváhagyásáról szóló, 2006. november 23-i 2006/802/EK bizottsági határozat (2) egyike volt azoknak az intézkedéseknek, amelyeket a Bizottság a klasszikus sertéspestis elleni küzdelemre való tekintettel fogadott el.
(2)
A román hatóságok tájékoztatták a Bizottságot a betegség Románia területén tapasztalt alakulásáról.
(3)
A romániai járványügyi helyzetre való tekintettel a betegség felszámolására és a vakcinázásra irányuló terv alkalmazását helyénvaló meghosszabbítani.
(4)
Az ebben a határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2006/802/EK határozat 8. cikkének helyébe az alábbi szöveg lép:
„8. cikk
Alkalmazhatóság
Ezt a határozatot 2007. december 31-ig kell alkalmazni.”
2. cikk
Ennek a határozatnak Románia a címzettje.
Kelt Brüsszelben, 2007. szeptember 27-én.